google/wiki40b huggingface dataset:
Πέτρος Φρειδερίκος Γουλιέλμος του Όλντενμπουρκ

Βιογραφία

Ήταν ο μόνος γιος του Φρειδερίκου-Αυγούστου Α΄ δούκα του Όλντενμπουρκ και της Ουλρίκας-Φρειδερίκης-Βιλελμίνης, κόρης του Μαξιμιλιανού πρίγκιπα της Έσσης-Κάσσελ.
Γεννήθηκε στο Οϊτίν (Eutin) και διαδέθηκε τον πατέρα του, όταν αυτός απεβίωσε το 1785. Λόγω της διανοητικής του ασθένειας, ο εξάδελφός του Πέτρος Α΄ επίσκοπος της Λυβέκης ανέλαβε τη διακυβέρνηση. Ο Πέτρος-Φρειδερίκος-Γουλιέλμος ήταν μόνο κατ' όνομα δούκας. Το 1815 το Συνέδριο της Βιέννης αναβίβασε τους δούκες σε μεγάλους δούκες.
Το 1823 απεβίωσε στο ανάκτορο Πλεν (Plön) σε ηλικία 69 ετών άγαμος και ο Πέτρος Α΄ ανέλαβε και τυπικά δούκας του Όλντενμπουρκ.
Ιωάννης Κέλλας

Σταδιοδρομία

Ο Κέλλας γεννήθηκε στα Τρίκαλα, και αποφοίτησε από την Σχολή Πολέμου, στην Αθήνα. Στον Ελληνο-ιταλικό πόλεμο που ακολούθησε (28 Οκτωβρίου 1940 - 7 Απριλίου 1941), τοποθετήθηκε ως διοικητής στην 21η Μοίρα Καταδίωξης, η οποία είχε αρχικά ως βάση τη Θεσσαλονίκη, αλλά αργότερα μεταφέρθηκε στη Βασιλική, κοντά στη Καλαμπάκα του νομού Τρικάλων.
Κατά το ξέσπασμα του πολέμου, η μοίρα του αποτελούνταν από 12 μαχητικά αεροσκάφη τύπου PZL P.24. Ο Κέλλας ενεπλάκη σε αρκετές αερομαχίες με τα Ιταλικά αεροσκάφη Regia Aeronautica. Στις 20 Νοεμβρίου, είχε τη πρώτη του επιτυχία, καταρρίπτοντας ένα βομβαρδιστικό πάνω από τις Πρέσπες. Κατά τον Δεκέμβριο του 1940, και ενώ η Ιταλική πίεση ήταν συνεχής, η 21η Μοίρα Καταδίωξης εξοπλίστηκε με αεροσκάφη τύπου Gloster Gladiator από τη Βρετανική Βασιλική Αεροπορία. Τον Φεβρουάριο 1941, κατά τη διάρκεια περιοπολίας στον τομέα Πρεμετή-Κελτσύρε, στη νότια Αλβανία, ο Κέλλας κατέρριψε δυο εχθρικά αεροσκάφη.
Στις 15 Απριλίου, κατά τη Γερμανική κατοχή, ο Κέλλας, χτυπήθηκε από ένα αεροσκάφος τύπου Messerschmitt Bf 109 της Γερμανικής Πολεμικής Αεροπορίας Luftwaffe και πραγματοποίησε έκτακτη προσγείωση. Κατάφερε να διαφύγει στη Βόρεια Αφρική, όπου υπηρέτησε ως διοικητής της 335ης Ελληνικής Μοίρας. Στις 28 Οκτωβρίου 1942, 12 αεροσκάφη Hurricanes της 335ης Μοίρας, υπό τη διοίκηση του Κέλλα πραγματοποίησαν μια εναέρια επίθεση στο διοικητήριο του 20ου Ιταλικού Σώματος Στρατού, μια επιχείρηση η οποία ενίσχυσε το ηθικό των εκπατρισμένων Ελλήνων κατά τη διάρκεια της Δεύτερης Μάχης του Ελ Αλαμέιν.
Μετά τον πόλεμο ο Κέλλας συνέχισε τη σταδιοδρομία του στη πολιτική αεροπορία, ως κυβερνήτης στις Ολυμπιακές Αερογραμμές.
Μίλων ο Κροτωνιάτης

Πόλεμος

Εκτός από σπουδαίος αθλητής με αξιοζήλευτη σταδιοδρομία, είχε επίσης, σύμφωνα με τον Θεόδωρο Ιεραπολίτη, οδηγήσει τους συμπατριώτες του στον στρατιωτικό θρίαμβο επί των Συβαριτών το 510 π.Χ. ντυμένος σαν τον Ηρακλή, φορώντας τον Ολυμπιακό κότινο στο κεφάλι, με λεοντή πάνω στους ώμους και κουβαλώντας ρόπαλο στο χέρι.

Προσωπική ζωή

Ο Μίλων υπήρξε οπαδός του Πυθαγόρα και ανήκε στην αριστοκρατική μερίδα του Κρότωνα. Λέγεται ότι ήταν σύντροφος του Πυθαγόρα και κάποτε μάλιστα του έσωσε την ζωή όταν συγκράτησε μια οροφή που ήταν έτοιμη να πέσει πάνω του. Πιθανόν είχε νυμφευθεί την κόρη του φιλοσόφου, Μυία.

Θάνατος

Ο Μίλων πέθανε όταν κατά την διάρκεια μιας βόλτας του στο δάσος είδε έναν κορμό δέντρου που είχαν αφήσει οι ξυλοκόποι μαζί με τις σφήνες. Μη μπορώντας να αντισταθεί στην πρόκληση του να δοκιμάσει την δύναμή του τελειώνοντας τη δουλειά που άφησαν στην μέση οι ξυλοκόποι, προσπάθησε να τον σχίσει με γυμνά χέρια. Κατά την προσπάθειά του αυτή όμως, οι σφήνες γλίστρησαν έξω και τα χέρια του πιάστηκαν στον κορμό. Έτσι όταν νύχτωσε τον κατασπάραξαν οι λύκοι. 
 
... ἀποθανεῖν δὲ ὑπὸ θηρίων φασὶν αὐτόν: ἐπιτυχεῖν γὰρ αὐτὸν ἐν τῇ Κροτωνιάτιδι αὐαινομένῳ ξύλῳ, σφῆνες δὲ ἐγκείμενοι διίστασαν τὸ ξύλον: ὁ δὲ ὑπὸ φρονήματος ὁ Μίλων καθίησι τὰς χεῖρας ἐς τὸ ξύλον, ὀλισθάνουσί τε δὴ οἱ σφῆνες καὶ ἐχόμενος ὁ Μίλων ὑπὸ τοῦ ξύλου λύκοις ἐγίνετο εὕρημα. μάλιστα δέ πως τὸ θηρίον τοῦτο ἐν τῇ Κροτωνιάτιδι πολύ τε νέμεται καὶ ἄφθονον.
 Παυσανίας Ηλιακών Β΄, 6.14.8}}
Σταυρωτές κεφαλές αλόγων

Οι σταυρωτές κεφαλές αλόγων είναι διακοσμητικό αρχιτεκτονικό χαρακτηριστικό στοιχείο της βόρειας Γερμανίας, και συναντάται στις στέγες στην Κάτω Σαξονία και σε άλλες βορινές γερμανικές επαρχίες.

Προέλευση και ερμηνεία

Αρχικά, στο σημείο αυτό η στέγη είχε ένα άνοιγμα, το οποίο οδηγούσε στο εσωτερικό. Το άνοιγμα αυτό εξυπηρετούσε τον εξαερισμό του σπιτιού, και την ελεύθερη είσοδο αρπακτικών πουλιών, π.χ της κουκουβάγιας, η οποία κυνηγούσε τα ποντίκια και βοηθούσε με αυτό το τρόπο την υγεία των κατοίκων του σπιτιού. Το άνοιγμα αυτό λειτουργούσε μειονεκτικά για την σταθερότητα του υλικού της στέγης, η οποία ήταν καλυμμένη με άχυρα αντί για κεραμίδα. Για να μην φθείρονται τα άχυρα από την βροχή και τον αέρα, οι κτίστες έβαζαν ξύλινες τάβλες, τις οποίες κάποια στιγμή τις άφησαν να προεξέχουν και τις διαμόρφωσαν καλλιτεχνικά.

Διαμόρφωση

Στην πιο απλή τους μορφή παρουσιάζουν δύο κεφαλές αλόγων, οι οποίες είναι στραμμένες είτε αντικριστά, είτε αντίθετα. Ανάλογα με τις διαθέσεις οι κεφαλές έχουν απλή ή πλούσια χαίτη, συνοδεύονται από πουλιά, φοράν χαλινάρι, είναι στολισμένα με φύλλα βελανιδιάς ή φέρουν άλλα διακοσμητικά στοιχεία.
Μαργαρίτα Α΄, κόμισσα της Βουργουνδίας

Γάμοι της εγγονής της

Η εγγονή της Μαργαρίτας Α΄ Μαργαρίτα Γ΄, κόμισσα της Φλάνδρας παντρεύτηκε σε ηλικία 7 ετών (1357) τον Φίλιππο του Ρούβρ εγγονό και διάδοχο της αδελφής της Μαργαρίτας Ιωάννας Γ΄. Παρέμειναν άτεκνοι μέχρι τον θάνατο του Φιλίππου (1361), η Μαργαρίτα κληρονόμησε τις κομητείες του Αρτουά και της Βουργουνδίας. 
Η νεαρή Μαργαρίτα Γ΄ παντρεύτηκε τον Φίλιππο τον Τολμηρό (1369) μικρότερο γιο του Γάλλου βασιλιά Ιωάννη του Αγαθού, αλλά ο πατέρας της μικρής Μαργαρίτας που ήθελε συμμαχία με τους Άγγλους ήταν αντίθετος με αυτό τον γάμο ζητώντας το διαζύγιο τους. Η Μαργαρίτα Α΄ παρουσιάστηκε μπροστά του με ανοιχτό φόρεμα τον απείλησε ότι θα κόψει τα στήθη της, ο γιος της Λουδοβίκος τρομοκρατημένος αναγκάστηκε να συμφωνήσει με τον γάμο.

Τελευταία χρόνια

Τα τελευταία χρόνια της βασιλείας της η Μαργαρίτα αντιμετώπισε πολλές εξεγέρσεις στις Κάτω Χώρες, μια εξέγερση στην Γάνδη κατεστάλη από τον γιο της και τον σύζυγο της εγγονής της. Μετά την μάχη του Μπέβερχουτσβελντ ο Λουδοβίκος Β΄ εξορίστηκε από την Φλάνδρα, Γαλλικός στρατός υπό την ηγεσία του Φιλίππου του Τολμηρού ήρθε να τον βοηθήσει και νίκησε τους Φλαμανδούς στην μάχη του Ρούσεμπεκ την ίδια χρονιά που πέθανε η Μαργαρίτα. Ο γιος της Λουδοβίκος πέθανε δυο χρόνια αργότερα και όλες οι κτήσεις μαζί με την Φλάνδρα πέρασαν στην εγγονή της Μαργαρίτα Γ΄.
Ραϊμόν Πουανκαρέ

Βίος

Γεννήθηκε στο Μπαρ-λε-Ντυκ στην Περιφέρεια του Μεύση, στις 20 Αυγούστου του 1860. Γιος του μηχανικού και μετεωρολόγου Νικολά Πουανκαρέ και εξάδελφος του Ανρί Πουανκαρέ. Σπούδασε στην Πολυτεχνική Σχολή και στη συνέχεια νομικά στο Πανεπιστήμιο του Παρισιού. Το 1882 εισήλθε στο δικηγορικό σώμα και σε ηλικία μόλις 27 ετών εξελέγη βουλευτής. Το 1893 ανέλαβε υπουργός, ο νεότερος της εποχής του, στο Υπουργείο Παιδείας. Το 1894 ανέλαβε Υπουργός Οικονομικών και το επόμενο έτος επανήλθε στο προηγούμενο υπουργείο. Στην υπόθεση Ντρέιφους που συντάραξε τη Γαλλία είχε υποστηρίξει ως αναγκαία την αναθεώρηση της δίκης. 
Το 1902 μαζί με άλλους συντηρητικούς δημιουργεί τη "Ρεπουμπλικανική Συμμαχία". Το 1903 εγκατέλειψε τη Βουλή, μέχρι το 1912, προκειμένου να συμμετέχει στις εργασίες της Γερουσίας, αν και το Μάρτιο του 1906 ανέλαβε ξανά Υπουργός Οικονομικών. Τον Ιανουάριο 1912 μέχρι τον Ιανουάριο του 1913 ανέλαβε (1η φορά) Πρωθυπουργός και Υπουργός Εξωτερικών. Την εποχή εκείνη από τις διάφορες διπλωματικές του ενέργειες χαρακτηρίστηκε ρεβιζιονιστής και πολεμοκάπηλος.
Στις 17 Ιανουαρίου του 1913 εξελέγη Πρόεδρος της Γαλλικής Δημοκρατίας. 
Κατά τη διάρκεια του Α΄ Παγκοσμίου Πολέμου αγωνίστηκε να διαφυλάξει με οποιοδήποτε τρόπο την εθνική ενότητα, κάνοντας ακόμα και πρωθυπουργό τον αιώνιο αντίπαλό του Ζωρζ Κλεμανσώ. Το 1920 που έληξε η προεδρική του θητεία επέστρεψε στη Γερουσία και ανέλαβε πρόεδρος της Επιτροπής Επανορθώσεων. Τον Ιανουάριο του 1922 και μέχρι το 1924 ανέλαβε (2η φορά) Πρωθυπουργός και Υπουργός Εξωτερικών, κάνοντας μεταστροφή της γαλλικής εξωτερικής πολιτικής προς την Ελλάδα.
Το 1923 στις 11 Ιανουαρίου έδωσε διαταγή στα γαλλικά στρατεύματα και εισέβαλαν στην περιοχή του Ρουρ προκειμένου να πιέσει τη Γερμανία προς εκπλήρωση των υποχρεώσεών της. Το 1926 αναλαμβάνει (3η φορά) Πρωθυπουργός, μέχρι το 1929 όταν και τελικά παραιτήθηκε για λόγους υγείας.
Ο Ρεϋμόν Πουανκαρέ πέθανε στο Παρίσι στις 15 Οκτωβρίου του 1934. Στα τελευταία χρόνια της ζωής του συνέγραψε τα απομνημονεύματά του, ένα δεκάτομο έργο με τον τίτλο "Στην υπηρεσία της Γαλλίας" ("Au service de la France").
Αθανάσιος Λαδόπουλος

Βιογραφικά στοιχεία

Γεννήθηκε στη Σύρο. Ήταν γιος του Ελπιδοφόρου Λαδόπουλου, εμπόρου και τραπεζίτη με καταγωγή από την Μακεδονία, και αδέρφια του ήταν οι Κωνσταντίνος, Εμμανουήλ, βουλευτής & υπουργός, Αριστοτέλης και Ιφιγένεια, σύζυγος του Θεόδωρου Πετροκόκκινου. Το 1895 μαζί με τα αδέλφια του ίδρυσαν στην Ερμούπολη κλωστουφαντουργείο με την επωνυμία Αδελφοί Λαδόπουλοι, του οποίου ήταν επικεφαλής. Εκείνη την εποχή το εργοστάσιό του θεωρείτο από τα αντιπροσωπευτικότερα του είδους του. 
Εξελέγη βουλευτής Σύρου με την υποστήριξη του Δηλιγιαννικού Κόμματος στις εκλογές του 1895 και επενεξελέγη σε αυτές του 1899.
Ήταν παντρεμένος με την Όλγα Βαφειαδάκη, κόρη του Δημητρίου Βαφειαδάκη, δημάρχου Σύρου, και είχαν αποκτήσει δυο παιδιά: τον Ελπιδοφόρο, χρηματιστή, και τον Δημήτριο, έμπορο.
Παρασκευή η Οσιομάρτυς

Νεανική ηλικία

Γεννήθηκε σε προάστιο της Ρώμης επί αυτοκρατορίας του Αδριανού (βασιλεία 117-138 μ.Χ).  Γονείς της ήταν ο Αγαθόνικος και η Πολιτεία, που ήταν χριστιανοί και οικονομικά εύποροι. Ήταν μοναχοπαίδι.  Το όνομά της, της αποδόθηκε λόγω της ημέρας Παρασκευής, κατά την οποία γεννήθηκε. Η ανατροφή της από μικρή ηλικία έγινε βάση χριστιανικών αρχών.

Ενηλικίωση και δράση

Σε ηλικία 20 ετών έμεινε ορφανή και από τους δυο γονείς, γεγονός που την κατέστησε κληρονόμο σημαντικής περιουσίας, την οποία και εκποίησε, διαθέτοντας τα χρήματα σε φτωχούς και ασθενείς. Ασχολήθηκε εντατικά με την ιεραποστολή, στην πόλη της Ρώμης και την ευρύτερη περιοχή, διδάσκοντας τον Χριστιανισμό κατ-οίκον σε ανθρώπους αδύναμων κοινωνικά ομάδων. Η δράση της έγινε γνωστή στους Ρωμαίους και κλήθηκε σε απολογία από τον αυτοκράτορα Αντωνίνο.

Το μαρτύριό της

Ο αυτοκράτορας της ζήτησε να αρνηθεί την θρησκεία της και στην προσπάθειά του να την πείσει, της προσέφερε διάφορα ανταλλάγματα. Η Αγία απέρριψε την πρόταση, οδηγήθηκε σε βασανιστήριο (της φόρεσαν πυρακτωμένη περικεφαλαία στο κεφάλι) και στη συνέχεια στη φυλακή, όπου πέρασε ένα διάστημα στην απομόνωση. Στην αγιογραφία της αναφέρεται πως ένας άγγελος του Θεού, την επισκέφθηκε απελευθερώνοντάς την απ'τα δεσμά.
Έπειτα κλήθηκε ξανά να αλλαξοπιστήσει και αφού δεν έδειχνε να μεταπείθεται, ο Αντωνίνος διέταξε το βασανισμό της μέχρι θανάτου.
Τα αγιογραφικά στοιχεία αναφέρουν, ότι για να την θανατώσουν την οδήγησαν μέσα σε ένα μεγάλο καζάνι με καυτό λάδι, αλλά εκείνη παρέμεινε ζωντανή. Ο Αντωνίνος, αδυνατώντας να το πιστέψει, θέλησε να προσεγγίσει το καζάνι ο ίδιος με σκοπό να διαπιστώσει τι συμβαίνει. Πλησιάζοντας όμως, από τον ατμό ή από κάποια άλλη αιτία, τραυματίστηκαν τα μάτια του με αποτέλεσμα να τυφλωθεί. Σύμφωνα με την παράδοση, η Αγία Παρασκευή, τον θεράπευσε με θαυματουργικό τρόπο (γι' αυτό θεωρείται προστάτιδα των ματιών από τους Χριστιανούς) και έτσι ο Αντωνίνος την άφησε ελεύθερη να επιστρεψει στο έργο της.

Το τέλος της ζωής της

Μετά από χρόνια ο Αντωνίνος πέθανε και στη διαδοχή του ο Μάρκος Αυρήλιος, εξαπέλυσε νέο διωγμό κατά των χριστιανών, με την Αγία να συλλαμβάνεται ξανά. Σύμφωνα -και πάλι- με τα όσα λέει η αγιογραφία, ο ίδιος ο αυτοκράτορας έδωσε εντολή στους έπαρχους Ασκληπιό και Ταράσιο να τη βασανίσουν. Ο πρώτος την έριξε σε χώρο που φυλάσσονταν φίδια, τα οποία όμως πέθαναν όταν την πλησίασαν και έτσι ο δεύτερος αποφάσισε να την αποκεφαλίσει. Το όνομα και η μνήμη της τιμούνται από την Ορθόδοξη Εκκλησία στις 26 Ιουλίου.

Ομώνυμες αγίες

Η Αγία Παρασκευή η Ρωμαία δεν πρέπει να συγχέεται με άλλες ομώνυμες. Το σκήνωμα που φυλάσσεται στο ναό των Τριών Ιεραρχών στην πόλη του Ιάσιου στη Ρουμανία, ανήκει στην Οσία Παρασκευή την Επιβατινή (η Νέα) (14 Οκτωβρίου), αδελφή του Αγίου Ευθυμίου επισκόπου Μαδύτου Θράκης (5 Μαΐου).
2545 Φερμπίστ

Φυσικά χαρακτηριστικά

Τα κυρίως φυσικά χαρακτηριστικά του Φερμπίστ είναι άγνωστα. Ο Φερμπίστ περιστρέφεται γύρω από τον εαυτό του πιθανώς μία φορά κάθε 10 ώρες περίπου.
Βουλευτικές εκλογές στο Ιρακινό Κουρδιστάν (2013)

Βουλευτικές εκλογές διεξήχθησαν στο Ιρακινό Κουρδιστάν στις 21 Σεπτεμβρίου 2013. Επί συνόλου 111 εδρών, οι 11 προορίζονταν για τις μειονότητες. Στις εκλογές έλαβαν μέρος 366 γυναίκες και 736 άντρες υποψήφιοι. Συνολικά ήταν εγγεγραμμένοι 2.653.743 ψηφοφόροι στις 3 επαρχίες Ερμπίλ, Σουλαϊμανίγια και Ντοχούκ, από τους οποίους το 74% προσήλθαν στις κάλπες.
Κανένα κόμμα δεν συγκέντρωσε το απαιτούμενο ποσοστό προκειμένου να σχηματίσει αυτοδύναμη κυβέρνηση. Η Πατριωτική Ένωση του Κουρδιστάν έχασε το 1/3 των εδρών της. Εξελέγησαν συνολικά 77 άνδρες και 34 γυναίκες.
Σημαία της Καμπότζης

Η σημαία της Καμπότζης επανακαθιερώθηκε το 1993, έπειτα από τη νίκη των φιλομοναρχικών στις εκλογές. Από το 1850 περίπου, η σημαία της Καμπότζης έχει μια απεικόνιση του Ναού της Άνγκορ Βατ στο κέντρο. Η σύγχρονη σημαία έχει μπλε άκρες και κόκκινη λωρίδα στο κέντρο, σε αναλογία 1:2:1. Υιοθετήθηκε έπειτα από την ανεξαρτητοποίηση της χώρας, το 1948. Χρησιμοποιήθηκε μέχρι τις 9 Οκτωβρίου του 1970, οπότε και υιοθετήθηκε νέα σημαία από το καθεστώς του Λον Νολ. Ακολούθησαν άλλες σημαίες, μέχρι που καθιερώθηκε ξανά η αρχική, στις 30 Ιουνίου του 1993. Η χώρα έχει Σύνταγμα από τις 21 Σεπτεμβρίου του 1993.
OneDrive

Ιστορικό

Όταν ενεργοποιήθηκε η υπηρεσία, τα Windows Live Folders (η τότε ονομασία) ήταν διαθέσιμα σε μορφή beta και σε έναν περιορισμένο αριθμό χρηστών στις Ηνωμένες Πολιτείες 
Την 1η Αυγούστου του 2007 η υπηρεσία επεκτάθηκε στο ευρύτερο κοινό. Λίγο αργότερα, στις 9 Αυγούστου τα Windows Live Folders μετονομάστηκαν σε Windows Live SkyDrive και η συμμετοχή επεκτάθηκε σε χρήστες του Ηνωμένου Βασιλείου και της Ινδίας. Από τις 22 Μαΐου του 2008, το Windows Live SkyDrive είναι διαθέσιμο σε 62 χώρες.

Τροφοδοσίες RSS

Οι τροφοδοσίες RSS επιτρέπουν στους χρήστες να ενημερώνονται για ενημερωμένο περιεχόμενο που οι άλλοι τυχόν τοποθέτησαν σους δημόσιους φακέλους τους. Οι χρήστες μπορούν να εγγραφούν στις τροφοδοσίες RSS με την περιήγησή τους στον δημόσιο φάκελο στο Windows Live SkyDrive και κάνοντας κλικ στο εικονίδιο των τροφοδοσιών  RSS στην πάνω δεξιά γωνία του παραθύρου. Η τροφοδοσία RSS περιέχει μια προεπισκόπηση των αρχείων που προστέθηκαν – είτε μέσω μιας μικρογραφίας μιας εικόνας είτε μέσω ενός εικονιδίου ενός αρχείου – και συνδέσεις για τη λήψη του αρχείου από το Windows Live SkyDrive.

Συνεργασία με τα Windows Live Spaces

Το Windows Live SkyDrive συνεργάζεται με τα Windows Live Spaces, ώστε να επιτρέπει την εμφάνιση των δημόσιων αρχείων των χρηστών. Το Windows Live SkyDrive παρέχει επίσης συνδέσεις περιήγησης σε διάφορα μέρη των Spaces, συμπεριλαμβανομένων των Συμβάντων του Windows Live.
Στο μέλλον, τα Windows Live Spaces θα εμφανίζουν μια τροφοδοσία  RSS στην αρχική σελίδα των χρηστών με λεπτομέρειες για την ενημέρωση αρχείων από φίλους στους δημόσιους φακέλους τους.
Μοζέλλας (ποταμός)

Γεωγραφία

Η πηγή του Μοζέλλα είναι η δυτική πλαγιά του Μπαλόν ντ' Αλζάς (Ballon d'Alsace) στα Βόσγια όρη. Ο Μοζέλ διαρρέει την περιφέρεια της Λωρραίνης δυτικά από τα Βόσγια όρη. Περαιτέρω κατάντη στην Γερμανία η κοιλάδα του Μοζέλλα χωρίζει τις οροσειρές Άιφελ και Χούνσρουκ. Το συνολικό μήκος του από τις πηγές ως την συμβολή του με τον Ρήνο είναι περίπου 545 χ.λ.μ.
Πόλεις που βρίσκονται κατά μήκος του Μοζέλλα είναι στην Γαλλία: το Επινάλ, το Τουλ, το Ποντ-α-Μουσόν, το Μετς και η Τιονβίλ, στο Λουξεμβούργο: το Σένγκεν, το Ρέμιχ, το Γκρέβενμαχερ και το Βάσερμπίλιχ και στην Γερμανία το Τριρ, το Μπέρνκαστελ-Κούες, το Κόχεμ και το Κόμπλεντς

Οικονομία

Η κοιλάδα του Μοζέλλα μεταξύ του Νανσύ, του Μεζ και της Τιονβίλ είναι βιομηχανική περιοχή με ανθρακωρυχεία και βιομηχανίες χάλυβα.
Ο Μοζέλλας έχει γίνει πλεύσιμος για μεγάλα φορτηγά πλοία από το Ρήνο στο Κόμπλεντς μέχρι το Νεβ Μαιζόν (Neuves-Maisons), νοτίως του Νανσύ. Για μικρότερα πλοία συνδέεται με άλλα μέρη της Γαλλίας μέσω των καναλιών Κανάλ ντε λ'Έστ και Κανάλ ντε λα Μαρν ω Ραν.
Η κοιλάδα του Μοζέλλα είναι γνωστή για τα τοπία της και το κρασί που παράγεται εκεί. Το γερμανικό τμήμα του Μοζέλλα είναι δημοφιλής τουριστικός προορισμός.

Λογοτεχνία

Ο Ρωμαίος ποιητής Αυσόνιος υμνεί τον ποταμό στο ποίημα Mosella.
Συνθήκη για τις Πυρηνικές Δυνάμεις Μεσαίας Εμβέλειας

Υποτιθέμενες παραβιάσεις

Το 2007, ο Αρχηγός του Γενικού Επιτελείου των Ενόπλων Δυνάμεων της Ρωσικής Ομοσπονδίας, Γιούρι Μπαλουγιέφσκι δήλωσε ότι η Ρωσία σχεδίαζε να αποχωρήσει μονομερώς από τη Συνθήκη, ως απάντηση προς την ανάπτυξη του Συστήματος Πυραυλικής Άμυνας του ΝΑΤΟ και επειδή άλλες χώρες δεν δεσμεύονταν από τη Συνθήκη.
Σύμφωνα με αξιωματούχους των ΗΠΑ, η Ρωσία παραβίασε τη Συνθήκη με τη δοκιμή του πυραυλικού συστήματος SSC-8 το 2008. Οι εκπρόσωποι των ΗΠΑ ενημέρωσαν το ΝΑΤΟ για ρωσικές παραβίασης της σύμβασης το 2014 και το 2017. Το 2013 δημοσιεύτηκαν αναφορές ότι η Ρωσία δοκίμασε και σχεδίαζε να συνεχίσει τη δοκιμή δύο πυραύλων που θα μπορούσαν να παραβιάσουν τους όρους της Συνθήκης: τον διηπειρωτικό βαλλιστικό πύραυλο SS-25 και τον νεότερο RS-26. Ωστόσο, κανένας από τους δύο δεν θεωρείται μεσαίας εμβέλειας.
Ρώσοι αξιωματούχοι ισχυρίστηκαν ότι η απόφαση να αναπτυχθεί η αμερικανική πυραυλική ασπίδα στην Ευρώπη αποτελούσε παραβίαση της Συνθήκης. Ακόμη, Ρώσοι εμπειρογνώμονες δήλωσαν ότι η χρήση των μη επανδρωμένων οχημάτων από τις Ηνωμένες Πολιτείες, όπως το MQ-9 Reaper και το MQ-4, παραβίαζαν τη Συνθήκη για τις Πυρηνικές Δυνάμεις Μεσαίας Εμβέλειας.
Γιάνα Φραντσίσκα Πολ

Καριέρα

Η Γιάνα Φραντσίσκα Πολ γεννήθηκε το 1988 στο Μέπεν της Γερμανίας. Ξεκίνησε την ασχολία της με την πετοσφαίριση το 1997 σε ηλικία εννέα ετών, εγγραφόμενη στις ακαδημίες της Ουνιόν Μέπεν, ομάδα της γενέτειράς της. Το 2005 μεταπήδησε στην Ουνιόν Έμλιχαϊμ, που αγωνιζόταν στη 2ης κατηγορία της Γερμανίας. Στο Έμλιχαϊμ παρέμεινε για τρία χρόνια την ίια περίοδο ολοκλήρωσε τις σπουδές της ως νοσοκόμα. Το 2008  μεταγράφηκε στην Αλεμάνια Άαχεν, ομάδα 1ης κατηγορίας της Γερμανίας, μιας και στο Άαχεν βρήκε μια θέση ως εκπαιδευόμενη νοσοκόμα.

Την περίοδο 2012-13, η Γιάνα Φραντσίσκα Πολ, αγωνίσηκε με τα χρώματα της Ρότε Ράμπεν του Βίλσμπιμπουργκ και το Καλοκαίρι του 2013 έκανε το μεγάλο άλμα για την επί τρία συνεχή έτη πρωταθλήτρια Γερμανίας Σ.Κ. Σβέριν. Όμως έχει την ατυχία να  πετύχει την Σβερίν στην πτώση της και στην άνοδο της Δρέσδης. Έτσι δεν καταφέρνει να κατακτήσει κάποιο τίτλο στα δύο χρόνια που έμεινε στην ομάδα, και το 2015 ταξιεύει για τη Φίσμπεκ Αμβούργου.
Το Καλοκαίρι του 2016 η Πολ ξενιτεύεται για πρώτη φορά, ερχόμενη στην Ελλάδα για λογαριασμό του πολυνίκη Παναθηναϊκού Α.Ο., όπου παραμένει για ένα χρόνο. Μετά τη λήξη του συμβολαίου της το 2017, κάνει ένα άλλο μεγάλο άλμα προς τον Ολυμπιακό Πειραιώς, που κυριαρχεί τα τελευταία χρόνια στην Ελλάδα και προσπαθεί να καθιερωθεί και στην Ευρώπη στο χώρο της γυναικείας πετοσφαίρισης. Στην ομάδα του Πειραιά η Πολ συναντά τη συμπαίκτριά της στη Σ.Κ. Σβερίν και στην Εθνική Γερμανίας Σάσκια Χίπε.
Με τον Ολυμπιακό η Πολ κατακτά τους πρώτους τίτλους στην καριέρα της· αρχικά το Κύπελλο Ελλάδας 2018 και τον Απρίλιο του ίδιου έτους το Ευρωπαϊκό Κύπελλο Θριάμβου (Τσάλεντζ Καπ), πρώτου ευρωπαϊκού τίτλου για την ελληνική γυναικεία πετοσφαίριση. Η συμβολή της στην μεγαλειώδη επιτυχία της πειραιώτικης ομάδας φαίνεται και από την κατάκτηση της δεύτερης θέσης τόσο στους συνολικούς πόντους με 149, όσο και στους πόντους από επίθεση με 119 στη συνολική διοργάνωση, και στις δύο περιπτώσεις πίσω από τη συμπατριώτισσα και συμπαίκτριά της Σάσκια Χίπε που είχε 207 και 173 αντίστοιχα. Οι τίτλοι της Πολ στην Ελλάδα ολοκληρώνονται με το Πρωτάθλημα 2017-18, το οποίο η ομάδα του Ολυμπιακού το κατέκτησε αήττητη, αφού οικογενειακοί λόγοι την ανάγκασαν να επιστρέψει στη Γερμανία. Έτσι αποδέχτηκε την πρόσκληση του Έλληνα προπονητή της Αλιάντς Στουτγάρδης και πρώην ερυθρόλευκου πετοσφαιριστή Γιάννη Αθανασόπουλου, που από καιρό την ήθελε στην ομάδα του, και εντάχθηκε στο δυναμικό της γερμανικής ομάδας.

Διεθνής καριέρα

Το 2013 και ενώ είχε ήδη είχε αρκετές συμμετοχές με τις μικρότερες εθνικές ομάδες, καλείται στην Εθνική Γυναικών της Γερμανίας, με την οποία συμετέχει στους προκριματικούς τις Ευρωπαϊκής Λίγκας της ίδιας χρονιάς και στους τελικούς του Πανευρωπαϊκού του 2013, που διεξήχθη στη Γερμανία και Ελβετία, όπου κατακτά το Ασημένιο Μετάλλιο.

Οι επιτυχίες με την Εθνική Ομάδα της πατρίδας της συνεχίζονται, καθώς το 2014 η Γερμανία καταλαμβάνει τη 2η θέση στην Ευρωπαϊκή Λίγκα και το 2017 προκρίνεται για τους τελικούς του Παγκοσμίου Πρωταθλήματος 2018.
Η Πολ είχε 60 συμμετοχές μεχρι τον Ιούνιο του 2018 με το αντιπροσωπευτικό συγκρότημα της χώρας της.
Άλφρεντ Μόσερ Μπατς

Επινόηση του Σκραμπλ

Στις αρχές της δεκαετίας του 30 και ενώ ήταν άνεργος ο Μπατς αποφάσισε να σχεδιάσει ένα νέο επιτραπέζιο παιχνίδι. Αφού μελέτησε τα υπάρχοντα τότε παιχνίδια βρήκε ότι ανήκαν σε τρεις κατηγορίες: υπήρχαν παιχνίδια με αριθμούς όπως τα ζάρια και το μπίνκο, παιχνίδια κινήσεων όπως το σκάκι και την ντάμα και παιχνίδια λέξεων όπως ο αναγραμματισμός και σκέφτηκε να δημιουργήσει ένα παιχνίδι που θα συνδύαζε τον αναγραμματισμό και τα σταυρόλεξα, που ήταν πολύ δημοφιλή τη δεκαετία του 20 και το οποίο θα βασιζόταν τόσο στις ικανότητες των παιχτών όσο και στην τύχη.
Για να φτιάξει το Σκραμπλ ο Μπατς μελέτησε την αγγλική γλώσσα, διαβάζοντας τα πρωτοσέλιδα των Νιου Γιορκ Ταϊμς, προκειμένου να υπολογίσει πόσο συχνά κάθε γράμμα της αγγλικής αλφαβήτου χρησιμοποιούταν και μετά με βάση τη συχνότητα εμφάνισης του κάθε γράμματος αποφάσισε πόσες φορές κάθε γράμμα θα συμπεριλαμβανόταν στο παιχνίδι. Συμπεριέλαβε τέσσερα μόνο "S" ούτως ώστε να μη γίνει πολύ εύκολο το παιχνίδι. Οι παίχτες θα προσπαθούσαν να σχηματίσουν λέξεις από τα εφτά γράμματά που είχαν προηγουμένως τραβήξει στην τύχη από ένα μεγαλύτερο αριθμό γραμμάτων. Αρχικά έδωσε στο παιχνίδι το όνομα "Lexiko"  αλλά αργότερα το άλλαξε σε "Criss Cross Words"  και άρχισε να ψάχνει αγοραστή. Οι κατασκευαστές παιχνιδιών στους οποίους παρουσίασε αρχικά το παιχνίδι το απέρριψαν αλλά ο Μπατς επέμεινε και τελικά πούλησε τα δικαιώματα στον επιχειρηματία Τζέιμς Μπρουνότ ο οποίος αφού έκανε ορισμένες μικρές αλλαγές στο παιχνίδι το μετονόμασε σε Σκραμπλ (από το ολλανδικό Schrabben που σημαίνει ψάχνω εναγωνίως).

Εμπορική διάθεση του Σκραμπλ

Το 1948 ο Μπρουνότ και η γυναίκα του μετέτρεψαν το εγκαταλελειμμένο κτίριο ενός σχολείου στο Dodgington του Κονέκτικαντ, σε εργοστάσιο και άρχισαν την κατασκευή του Σκραμπλ κατασκεύασαν 2.400 κομμάτια έχασαν όμως $450. Παρ’ όλα αυτά το παιχνίδι σταδιακά έγινε δημοφιλές και το 1952 οι Μπρουνότς μη μπορώντας να ανταποκριθούν πλέον στη ζήτηση πούλησαν τα δικαιώματα στην εταιρία κατασκευής παιχνιδιών Selchow and Righter. Στις μέρες μας κάθε χρόνο μόνο στη Βόρεια Αμερική πωλούνται ένα με δύο εκατομμύρια Σκραμπλ.
Κάρι (μυθιστόρημα)

Πλοκή μυθιστορήματος

Η Κάρι Γουάιτ είναι ένα αφελές ασήμαντο κορίτσι στο γυμνάσιο Τόμας Γιούεν του Τσάμπερλεν, στο Μέιν. Χωρίς φίλους, υπό την κυριαρχία μιας τρελής Χριστιανής φανατικής μητέρας, ζει μια ατελή ζωή ως επίκεντρο πειράγματος από τα δημοφιλή κορίτσια του γυμνασίου. Εξαιτίας ενός ατυχήματος στο ντους του σχολείου (η Κάρι αποκτά την πρώτη της περίοδο, ενώ τα υπόλοιπα κορίτσια την εξευτελίζουν), η μητέρα της γίνεται ακόμη πιο σκληρή. Τα κορίτσια που συλλαμβάνονται στη σκηνή στο ντους εξευτελίζοντάς την θα υποστούν τιμωρία από την δασκάλα της γυμναστικής, η οποία προστατεύει την Κάρι. Όταν η Κρις Χάργκενσεν αρνείται την τιμωρία, αποβάλλεται από το σχολείο για τη νύχτα του πάρτι και αποφασίζει να εκδικηθεί την Κάρι. Όμως η Κάρι έχει αντιληφθεί πως κατέχει ψυχοκινιτηκές δυνάμεις, με τις οποίες προσπαθεί να πείσει την μητέρα της να την αφήσει να πάει στο πάρτι, θεωρόντας το νέο ξεκίνημα. Η Σου Σνελ, κορίτσι που κορόιδευε την Κάρι στο ντους, την λυπάται και ρωτάει το αγόρι της Τόμι να ζητήσει την Κάρι στο χορό του πάρτι. Εν τω μεταξύ, η Κρις και το αγόρι της Μπίλι, σχεδιάζουν να εξευτελίσουν την Κάρι μπροστά από όλο το σχολείο, ρίχνοντάς της ένα κουβά γεμάτο αίμα γουρουνιού. Όμως αυτό θα έχει καταστροφικές συνέπειες. Η Κάρι παίρνει την εκδίκησή της σε όλους όσους γελούσαν μαζί της τόσα χρόνια και φέρνει την καταστροφή στην μικρή πόλη του Τσάμπερλεν.